**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Предлога закона о потврђивању Споразума између Владе Републике Србије и Владе Сједињених Америчких Држава o стратешкој сарадњи у области енергетике у Републици Србији садржан је у члану 99. став 1. тачка 4 Устава Републике Србије, који прописује да Народна скупштина потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Овим Споразумом Стране изражавају жељу за даље јачање и унапређење постојећих веза између две земље, промовисање учешћа и улагања приватног сектора из САД у комерцијалне енергетске пројекте у Србији, са акцентом на пројекте чисте енергије.

С обзиром да је Република Србија припремила стратешка енергетска документа и жели да убрза интеграцију производње из обновљивих извора енергије великог инсталисаног капацитета и да повећа енергетску ефикасност у циљу декарбонизације енергетских система и јачања енергетске безбедности и самодовољности, значај искуства Сједињених Америчких Држава у обновљивим изворима енергије, цивилној нуклеарној енергији, водоника са ниским емисијама угљеника, диверсификацији енергије и међусобним користима размене знања и експертизе и имајући у виду дух и амбицију да се ојача сарадња у сектору енергетике ради унапређења билатералних односа, привредног развоја и убрзања нашег преласка на чист, повољан и сигуран проток енергије.

Циљ сарадње између Републике Србије и Сједињених Америчких Држава у оквиру овог споразума је да се обезбеди да енергетски пројекти у Републици Србији испуњавају највише стандарде у областима јавних набавки, развоја радне снаге и заштите животне средине, али и пружање подршке у постизању циљева чисте енергије и промовисање заједничких циљева енергетске безбедности.

Република Србија и Сједињене Америчке Државе ће у оквиру овог споразума тежити остваривању сарадње кроз активности као што је организовање радионица, састанака, семинара и конференција о енергетици, као што је едукација о пројектима чисте енергије у Републици Србији које би могле бити од интереса за Сједињене Америчке Државе.

Споразумом се уређује сарадња која има за циљ да обезбеди да енергетски пројекти у Републици Србији испуњавају највише стандарде у областима јавних набавки, управљања пројектима, развоја радне снаге и заштите животне средине, да пружи подршку у постизању циљева чисте енергије, и да промовише заједничке циљеве енергетске безбедности.

Споразумом је предвиђено да у циљу унапређења свог дугорочног савезништва и стратешког партнерства, Република Србија понуди безбедне, поуздане, диверсификоване изворе енергије.

Споразумом је предвиђено да ће Стране сарађивати у активностима описаним у Споразуму, у складу са својим националним законима и прописима и међународним споразумима у зависности од расположивости опредељених финансијских средстава.

Предвиђено је и да ће Стране сарађивати на остваривању циљева који укључују повећање усвајања и примене технологија чисте енергије, убрзање процеса постепеног укидања производње електричне енергије из угља и продубљивања њихових билатералних стратешких односа, укључујући омогућавање прекограничних пројеката. Сви евентуални пројекти у области нуклеарне енергије треба да унапреде заједнички циљ Страна да се осигура да такви пројекти испуњавају највише стандарде нуклеарне безбедности, сигурности и неширења нуклеарног наоружања и да буду у складу са националним законима и прописима Страна.

Стране сарађују на активностима организовање радионица, састанака, семинара и конференција о енергетици, укључујући и оне за подизање свести јавног мњења о пројектима чисте енергије у Републици Србији који би могли бити од интереса за компаније из САД, консултације и размена информација између САД и Републике Србије, на тему комерцијалних енергетских пројеката у Републици Србији укључујући прекограничне пројекте и потенцијално учешћа компанија из САД које исказују интересовање за испоруку добара или услуга у вези са Пројектима, у свим сегментима обухваћеним овим Споразумом. Истраживања и идентификације начина финансирања и економских структура, и других облика подршке, који би могли да подрже финансирање Пројеката, укључујући додатне параметре за побољшање комерцијалне структуре Пројеката у настојању да се омогуће потенцијална улагања од стране компанија из САД и других облика сарадње у области енергетике које могу предложити и одобрити обе Стране. Консултације и размену информација спроводиће, са српске стране Радна група коју чини чланови Владе Републике Србије, а са стране САД, Министарство трговине, и друга министарства или агенције које одреде САД.

Споразумом је предвиђен и поступак избора добављача за реализацију активности и пројеката предложених овим споразумом спроводи Влада Републике Србије у складу са законом о јавним набавкама Републике Србије.

Република Србија ће основати Радну групу коју чине чланови Владе Републике Србије. Ниједно лице, агенција нити званичник из САД не може учествовати у Радној групи.

Споразумом је предвиђено да ће након идентификовања Пројекта, Србија доставити Сједињеним Државама јавни позив у сврху обавештавања компанија из САД које су заинтересоване да конкуришу за имплементацију идентификованог Пројекта. Србија ће у свом позиву навести и особу за контакт из Владе Србије којој ће заинтересоване компаније из САД моћи да доставе своја писма о заинтересованости за идентификовани Пројекат. Након што им од стране Републике Србије буде достављен јавни позив описан у претходном ставу, Сједињене Државе ће моћи да публикују, путем средстава која буду сматрале одговарајућим, могућност за компаније из САД да изразе своју заинтересованост за учешће у идентификованом Пројекту, у мери у којој је то у складу са циљевима овог споразума. Приликом објављивања информације о постојању такве могућности, САД ће такође укључити и информацију о контакт особи коју је доставила Република Србија. САД не могу деловати као посредник или заступник у вези са било којим Пројектом, нити ће прослеђивати понуде на тендеру, понуде, предлоге или сродну документацију било које компаније из САД, у вези са било којим Пројектом у Републици Србији. Радна група ће изабрати једног или више понуђача који ће или приступити преговорима и/или учествовати у процесу конкурентног надметања за сваки Пројекат, из редова компанија које су се одазвала јавном позиву, у складу са законом Републике Србије којим се регулишу јавне набавке. САД неће имати никакву улогу у избору понуђача.

Након окончања процедура из члана 9. став 2. и члана 10. Закона о закључивању и извршавању међународних уговора, Министарство рударства и енергетике, у складу са чл. 11. и 12. Закона о закључивању и извршавању међународних уговора, припремило је Предлог закона о потврђивању Споразум између Владе Републике Србије и Владе Сједињених Америчких Држава o стратешкој сарадњи у области енергетике у Републици Србији, тако да обезбеди да поступак потврђивања закљученог Споразума буде покренут у року од 30 дана од датума његовог потписивања, у складу са законом.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА ЗАКОНА**

Одредбом члана 1. Предлога закона предвиђа се потврђивање Споразума између Владе Републике Србије и Владе Сједињених Америчких Држава o стратешкој сарадњи у области енергетике у Републици Србији, потписаног у Вашингтону, 18. септембра 2024. године, на српском и енглеском језику.

Одредба члана 2. Предлога закона садржи текст Споразума између Владе Републике Србије и Владе Сједињених Америчких Држава o стратешкој сарадњи у области енергетике у Републици Србији у оригиналу на српском језику.

Одредбом члана 3. Предлога закона уређује се ступање на снагу овог споразума и то тако да закон ступа на снагу осмог дана од дана објављивања у „Службеном гласнику Републике Србије – Међународни уговори”.

**IV. ПРОЦЕНА ФИНАНСИЈСКИХ ЕФЕКАТА**

За спровођење овог закона нису потребна средства из буџета Републике Србије.